b'\n_START_ARTICLE_\nGeorg Baselitz\n_START_PARAGRAPH_\nGeorg Baselitz (egentlig Hans-Georg Kern; f\xc3\xb8dt 23. januar 1938 i Deutschbaselitz i Sachsen) er en tysk-\xc3\xb8strigsk nyekspressionistisk maler, billedhugger og grafiker._NEWLINE_Hans Georg Kern forlod DDR for bos\xc3\xa6tte sig i Vestberlin i 1958. Kunstnernavnet Baselitz tog han i 1961 efter sin hjemmeby Deutschbaselitz._NEWLINE_Allerede i 1960\'erne flyttete han med sine billeder gr\xc3\xa6nseren for maleriets muligheder med en radikalt ekspressiv stil, provokerende billedtemaer og motiviske inversioner. 1963 udstillede Baselitz et maleri med titlen "Den store nat der gik i vasken", der viser en masturberende dreng, p\xc3\xa5 Galerie Werner und Katz i Berlin. Grundet det anst\xc3\xb8delige indhold blev maleriet konfiskeret af politiet og dette fremkaldte en af de st\xc3\xb8rste skandaler i nyere tysk kunsthistorie. I 1970\'erne og 80\'erne inspirerede Baselitz en gruppe af neoekspressionistiske tyske kunstnere, ogs\xc3\xa5 kaldet die Jungen Wilden, der fokuserer p\xc3\xa5 deformation og dynamikken i farverne. Han blev ber\xc3\xb8mt for at male sine billeder p\xc3\xa5 hovedet (siden 1969). Han ses som en revolution\xc3\xa6r maler, som tiltr\xc3\xa6kker beskuerens opm\xc3\xa6rksomhed til sine v\xc3\xa6rker ved f\xc3\xa5 dem til at t\xc3\xa6nke og fanger deres interesse. Emnerne for malerierne synes ikke at have s\xc3\xa5 stor betydning som v\xc3\xa6rkets visuelle udtryk. Gennem hele sin karriere har Baselitz varieret sin stil, siden 1990\'erne har han fokuseret mere p\xc3\xa5 klarhed._NEWLINE_Georg Baselitz har v\xc3\xa6ret repr\xc3\xa6senteret p\xc3\xa5 biennaler i Sao Paulo (1975), Venedig (1980 og 2015) og Peking (2003) s\xc3\xa5vel som p\xc3\xa5 Documentaudstillingerne i Kassel (1972 og 1982). Han har haft store retrospektive udstillinger bl.a. p\xc3\xa5 St\xc3\xa4delmuseum i Frankfurt am Main (2016) og p\xc3\xa5 Royal Academy of Arts i London. 2006 viste Louisiana en retrospektiv udstilling og 2016 var han omfattende repr\xc3\xa6senteret p\xc3\xa5 Museum Jorn i Silkeborg._NEWLINE_Georg Baselitz har siden 2013 boet i Salzburg, \xc3\x98strig og har siden 2015 ogs\xc3\xa5 \xc3\xb8strigsk statsborgerskab.'